**Išduotas statybų leidimas gyvenamųjų namų projektui „OPTI.MIST“ šalia „Litexpo“**

**Jau netrukus Lazdynuose Parodų g.1 , šalia LITEXPO parodų centro bus pradėti naujo gyvenamojo kvartalo „OPTI.MIST“ pirmojo etapo statybos darbai. Šiam nekilnojamojo turto (NT) plėtros bendrovės „Realco“ vystomam projektui išduotas statybų leidimas. 2,4 ha ploto sklype bendrovė planuoja pasiūlyti 644 būstus.**

„Pirmasis mūsų bendrovės NT projektas Lazdynuose – „OPTI.MIST“ – iškils itin geroje vietoje gyventi: netoli miesto centro, bet jau gamtos apsuptyje, visai šalia Neries. Jau dabar čia egzistuoja puikiai išvystyta infrastruktūra ir patogus susisiekimas su įvairiais miesto rajonais. Ateityje perspektyvų bus dar daugiau – ne paslaptis, kad kitoje upės pusėje planuojamas milžiniškas projektas su verslo, prekybos ir pramogų centrais bei kita infrastruktūra“, – sako bendrovės „Realco“ vadovas Julius Dovidonis.

Sklype, esančiame adresu Parodų g. 1, iškils A++ energetinio naudingumo kompleksas. Jame bus 3 daugiabučiai gyvenamieji namai su požemine automobilių stovėjimo aikštele 493 automobiliams. Preliminariai projekte numatyti 644 vidutinės klasės 1-4 kambarių butai, kurių plotas sieks nuo 23 iki 94 kvadratinių metrų. Projekte taip pat ketinama įrengti 30 komercinių patalpų.

Pradėjus pirmąjį projekto statybų etapą, jo metu rinkai bus siūlomi 278 butai ir komercinės patalpos.

„Šiai dienai jau turime rezervuotus 87 butus, arba beveik trečdalį visos pirmojo etapo pasiūlos. Tai rodo, kad rinkoje tikrai yra didžiulis susidomėjimas tokiu projektu kaip „OPTI.MIST“, – konstatuoja J. Dovidonis.

Architektūrinius „OPTI.MIST“ sprendinius sukūrė architektų komanda „Eventus Pro“. Pagal jų viziją trys daugiabučiai namai bus suskaidyti į smulkesnius, skirtingo aukštingumo korpusus nuo 5 iki 9 aukštų. Kiekvienas jų išsiskirs fasado spalvomis, medžiagiškumu, architektūriniais elementais.

Patys aukščiausi korpusai atsivers nuo Laisvės prospekto ir žemės link Neries. Pirmieji pastatų aukštai palei gatves bus skirti prekybos ir įvairių paslaugų teikėjams.

Sklypo vidinėje teritorijoje projektuojamos trys atskiros vaikų žaidimų aikštelės ir 140 vietų dviračių parkavimui. Visoje teritorijoje bus pasodinta įvairių medžių, daugiamečių augalų bei krūmų, bus įrengti apželdinti pastatų stogai.

„OPTI.MIST“ projekte taip pat bus sukurta bendra viešoji erdvė su pasivaikščiojimo takais ir sportui skirta infrastruktūra. Projektą suplanuota įgyvendinti trimis statybos etapais.

Gyvenamosios paskirties kvartalo „OPTI.MIST“ projektinius pasiūlymus Vilniaus miesto savivaldybė patvirtino praėjusių metų spalį.

*„Realco“ – viena didžiausių nekilnojamojo turto (NT) plėtros bendrovių Lietuvoje. Daugiau nei 19 metų rinkoje veikianti bendrovė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)